CELEX: 32020R2163
Language: da
Date: 2020-12-18 00:00:00
Title: Kommissionens gennemførelsesforordning (EU) 2020/2163 af 18. december 2020 om gennemførelsen i Det Forenede Kongerige for så vidt angår Nordirland af oprindelsesreglerne i Unionens præferencehandelsordninger

21.12.2020   
               
               
                  DA
               
               
                  Den Europæiske Unions Tidende
               
               
                  L 431/55
               
            
         KOMMISSIONENS GENNEMFØRELSESFORORDNING (EU) 2020/2163
         af 18. december 2020
         om gennemførelsen i Det Forenede Kongerige for så vidt angår Nordirland af oprindelsesreglerne i Unionens præferencehandelsordninger
         EUROPA-KOMMISSIONEN HAR —
         under henvisning til traktaten om Den Europæiske Unions funktionsmåde,
         under henvisning til Europa-Parlamentets og Rådets forordning (EU) nr. 952/2013 af 9. oktober 2013 om EU-toldkodeksen (1), særlig artikel 66, litra a), og
         ud fra følgende betragtninger:
         
                     (1)
                  
                  
                     Aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (»udtrædelsesaftalen«) blev indgået på Unionens vegne ved Rådets afgørelse (EU) 2020/135 (2) og trådte i kraft den 1. februar 2020.
                  
               
                     (2)
                  
                  
                     I artikel 4 i protokollen om Irland/Nordirland, der er knyttet som bilag til udtrædelsesaftalen (»protokollen«), bekræftes det på ny, at Nordirland er en del af Det Forenede Kongeriges toldområde, og at intet i protokollen er til hinder for, at Det Forenede Kongerige inkluderer Nordirland i det geografiske anvendelsesområde for dets lister over indrømmelser, der er vedlagt som bilag til den almindelige overenskomst om told og udenrigshandel 1994 (»GATT 1994«). Ved anvendelsen af præferencehandelsordningerne må tredjelande eller grupper af tredjelande derfor ikke anse Nordirland for at være en del af Unionen. Navnlig bør varer, der har oprindelse i eller er forarbejdet i Nordirland, ved anvendelsen af bestemmelserne om kumulation ikke betragtes som varer, der har oprindelse i eller er forarbejdet i Unionen.
                  
               
                     (3)
                  
                  
                     Det fastsættes imidlertid i protokollens artikel 13, stk. 1, at enhver henvisning til Unionens toldområde i protokollen samt i de EU-retlige bestemmelser, der i medfør af protokollen finder anvendelse på og i Det Forenede Kongerige for så vidt angår Nordirland, skal læses som omfattende Nordirlands landområde. I henhold til protokollens artikel 5 finder forordning (EU) nr. 952/2013 og forpligtelser som følge af internationale aftaler, der er indgået af Unionen eller af dens medlemsstater, der handler i fællesskab, for så vidt som de vedrører handelen med varer mellem Unionen og tredjelande, anvendelse på og i Det Forenede Kongerige for så vidt angår Nordirland.
                  
               
                     (4)
                  
                  
                     De bilaterale ordninger mellem Unionen og Det Forenede Kongerige i henhold til protokollen medfører ikke rettigheder og forpligtelser for andre tredjelande.
                  
               
                     (5)
                  
                  
                     I henhold til artikel 5, stk. 2, og artikel 56, stk. 2, litra d) og e), i forordning (EU) nr. 952/2013 omfatter Unionens toldlovgivning de præferencetoldforanstaltninger, der er fastsat i aftaler, som Unionen har indgået med eller vedtaget ensidigt til fordel for visse lande eller områder uden for Unionens toldområde eller grupper af sådanne lande eller områder.
                  
               
                     (6)
                  
                  
                     I henhold til artikel 64, stk. 1, i forordning (EU) nr. 952/2013 skal varer for at være omfattet af de præferencetoldforanstaltninger, der er omhandlet i kodeksens artikel 56, stk. 2, litra d) eller e), opfylde de regler om præferenceoprindelse, der er omhandlet i nævnte forordnings artikel 64, stk. 2-5. I Kommissionens gennemførelsesforordning (EU) 2015/2447 (3) fastlægges de procedureregler, der henvises til i artikel 64, stk. 1, for at lette fastsættelsen i Unionen af varers præferenceoprindelse.
                  
               
                     (7)
                  
                  
                     I betragtning af Det Forende Kongeriges særlige toldrelaterede situation for så vidt angår Nordirland er det for at anvende præferencetoldforanstaltningerne og sikre, at de relevante oprindelsesregler overholdes efter udløbet af den overgangsperiode, der er fastsat i udtrædelsesaftalen, nødvendigt at vedtage specifikke procedureregler for at lette fastsættelsen i Nordirland af varers præferenceoprindelse.
                  
               
                     (8)
                  
                  
                     De foranstaltninger, der er fastsat i denne forordning, vedrører de præferenceoprindelsesbeviser, der skal anvendes for varer, som importeres til Nordirland, verifikationen af sådanne varers præferenceoprindelse samt betingelserne for at indrømme og suspendere præferencetoldforanstaltninger.
                  
               
                     (9)
                  
                  
                     Da den overgangsperiode, der er fastsat i udtrædelsesaftalen, udløber den 31. december 2020, bør denne forordning træde i kraft hurtigst muligt og anvendes fra den 1. januar 2021.
                  
               
                     (10)
                  
                  
                     Foranstaltningerne i denne forordning er i overensstemmelse med udtalelse fra Toldkodeksudvalget —
                  
               VEDTAGET DENNE FORORDNING:
         
            Artikel 1
            Anvendelsesområde
            Denne forordning finder anvendelse på varer, der importeres til Det Forenede Kongerige for så vidt angår Nordirland under anvendelse af de præferencetoldforanstaltninger, der er omhandlet i artikel 56, stk. 2, litra d) og e), i forordning (EU) nr. 952/2013.
         
         
            Artikel 2
            Anvendelse af præferenceoprindelsesregler i Det Forenede Kongerige for så vidt angår Nordirland
            
               1.   Ved anvendelse i Det Forenede Kongerige for så vidt angår Nordirland af de præferencetoldforanstaltninger, der er omhandlet i artikel 1 i nærværende forordning, finder reglerne om præferenceoprindelse i artikel 64, stk. 1, i forordning (EU) nr. 952/2013 tilsvarende anvendelse i Det Forenede Kongerige for så vidt angår Nordirland.
            
            
               2.   Henvisninger i de i stk. 1 omhandlede regler til Unionen eller til medlemsstaterne gælder også som henvisninger til Det Forenede Kongerige for så vidt angår Nordirland. Nordirlands område må dog ikke anses for at være en del af Unionen i de tredjelande eller grupper af tredjelande, som Unionen har præferencehandelsordninger med, ved anvendelsen af bestemmelserne om kumulation med varer, der har oprindelse i eller er forarbejdet i Unionen, i nævnte regler i forbindelse med eksport til Det Forenede Kongerige for så vidt angår Nordirland.
            
         
         
            Artikel 3
            Forpligtelser vedrørende oprindelsesbeviser i henhold til præferencehandelsordninger vedtaget ensidigt af Unionen
            Oprindelsesbeviser for produkter, som skal importeres til Det Forenede Kongerige for så vidt angår Nordirland, udstedes eller udfærdiges i de tredjelande eller grupper af tredjelande, som drager fordel af de præferencetoldforanstaltninger, der er omhandlet i artikel 56, stk. 2, litra e), i forordning (EU) nr. 952/2013, på samme betingelser som dem, der er fastsat i oprindelsesreglerne for anvendelsen af nævnte foranstaltninger ved import af sådanne produkter til Unionen, jf. dog artikel 4.
         
         
            Artikel 4
            Oprindelsesbeviser
            Oprindelsesbeviser, som udstedes eller udfærdiges i tredjelande eller grupper af tredjelande, der har adgang til de i artikel 1 omhandlede præferencetoldforanstaltninger, skal indeholde angivelsen »Det Forenede Kongerige for så vidt angår Nordirland« for produkter, som skal importeres til Det Forenede Kongerige for så vidt angår Nordirland i henhold til de præferencehandelsordninger, der indeholder de pågældende foranstaltninger.
         
         
            Artikel 5
            Verifikation i henhold til præferencehandelsordninger vedtaget ensidigt af Unionen
            Oprindelsen af produkter, der importeres til Det Forenede Kongerige for så vidt angår Nordirland, og som der er omfattet af de præferencetoldforanstaltninger, der er omhandlet artikel 56, stk. 2, litra e), i forordning (EU) nr. 952/2013, verificeres i de pågældende tredjelande eller grupper af tredjelande på anmodning af de kompetente toldmyndigheder i Det Forenede Kongerige for så vidt angår Nordirland på samme betingelser som dem, der er fastsat i oprindelsesreglerne for anvendelsen af de pågældende foranstaltninger ved import af sådanne produkter til Unionen.
         
         
            Artikel 6
            Indrømmelse af præferencer i henhold til præferencehandelsordninger
            
               1.   De i artikel 1 omhandlede præferencetoldforanstaltninger må ikke indrømmes i Det Forenede Kongerige for så vidt angår Nordirland, medmindre de tredjelande eller grupper af tredjelande, der drager fordel af nævnte præferencetoldforanstaltninger, har truffet de i artikel 1 omhandlede foranstaltninger til at sikre overholdelse af nedenstående regler og underretter Kommissionen herom, når de eksporterer til Det Forenede Kongerige for så vidt angår Nordirland:
               
                           a)
                        
                        
                           præferenceoprindelsesreglerne for produkterne
                        
                     
                           b)
                        
                        
                           reglerne for udstedelse eller udfærdigelse af oprindelsesbeviser
                        
                     
                           c)
                        
                        
                           reglerne for verifikation af varernes præferenceoprindelse
                        
                     
                           d)
                        
                        
                           de øvrige betingelser i de relevante præferencehandelsordninger.
                        
                     
            
               2.   Med henblik på stk. 1 offentliggør Kommissionen på sit websted datoen for, hvornår tredjelandene eller gruppen af tredjelande formodes at have truffet foranstaltninger til at sikre reglernes overholdelse.
            
         
         
            Artikel 7
            Suspension af præferencer i henhold til præferencehandelsordninger
            
               1.   De i artikel 1 omhandlede præferencetoldforanstaltninger må ikke indrømmes i Det Forenede Kongerige for så vidt angår Nordirland, hvis der i overensstemmelse med reglerne i stk. 2 og 3 konstateres tilfælde af svig, uregelmæssigheder eller systematisk manglende overholdelse af eller manglende sikring af overholdelsen af reglerne om produkters oprindelse og de dertil knyttede procedurer.
            
            
               2.   Hvis der er en begrundet mistanke om, at der foreligger svig, uregelmæssigheder eller systematisk manglende overholdelse af de regler, der er omhandlet i stk. 1, offentliggør Kommissionen en meddelelse i Den Europæiske Unions Tidende, hvori årsagerne til en sådan mistanke angives.
            
            
               3.   Hvis de konstaterede tilfælde af svig, uregelmæssigheder eller systematiske mangler ikke afhjælpes inden for seks måneder regnet fra datoen for meddelelsens offentliggørelse, må præferencetoldforanstaltningerne ikke anvendes i Det Forenede Kongerige for så vidt angår Nordirland. Kommissionen offentliggør på sit websted datoen for, hvornår præferencetoldforanstaltningerne ophører med at finde anvendelse i Det Forenede Kongerige for så vidt angår Nordirland.
            
            
               4.   For så vidt angår Nordirland meddeler Det Forenede Kongerige Kommissionen alle oplysninger, der er relevante for at anvende denne artikel.
            
            
               5.   Præferencetoldforanstaltningerne kan anvendes igen, hvis de pågældende tredjelandene eller grupper af tredjelande træffer foranstaltninger til at sikre overholdelsen af reglerne, jf. artikel 6.
            
         
         
            Artikel 8
            Denne forordning træder i kraft dagen efter offentliggørelsen i Den Europæiske Unions Tidende.
            Den anvendes fra den 1. januar 2021.
         
         
            Denne forordning er bindende i alle enkeltheder og gælder umiddelbart i hver medlemsstat.
            Udfærdiget i Bruxelles, den 18. december 2020.
            
               
                  På Kommissionens vegne
               
               Ursula VON DER LEYEN
               
                  Formand
               
            
         
         
            (1)  EUT L 269 af 10.10.2013, s. 1.
         
            (2)  Rådets Afgørelse (EU) 2020/135 af 30. januar 2020 om indgåelse af aftalen om Det Forenede Kongerige Storbritannien og Nordirlands udtræden af Den Europæiske Union og Det Europæiske Atomenergifællesskab (EUT L 29 af 31.1.2020, s. 1).
         
            (3)  Kommissionens gennemførelsesforordning (EU) 2015/2447 af 24. november 2015 om gennemførelsesbestemmelser til visse bestemmelser i Europa-Parlamentets og Rådets forordning (EU) nr. 952/2013 om EU-toldkodeksen (EUT L 343 af 29.12.2015, s. 558).